ದೇಶದಲ್ಲಿ ವಿವಿಧತೆಯಲ್ಲಿ ಏಕತೆಯನ್ನು ಆಚರಿಸಲು ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಕರೆ

ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರು, ಭಾರತದ ಶ್ರೀಮಂತ ವೈವಿಧ್ಯತೆಯನ್ನು ಮತ್ತು ರಾಷ್ಟ್ರೀಯ ಐಕ್ಯತೆಯನ್ನು ಕಾಪಾಡಿಕೊಂಡು ಬರಲು ಸಹಕಾರಿಯಾಗಿರುವ ಸಾವಿರಾರು ವರ್ಷಗಳ ಜೀವನ ಪರಂಪರೆಯ ಬಗ್ಗೆ ಮೆಚ್ಚುಗೆ ವ್ಯಕ್ತಪಡಿಸಿದರು ಮತ್ತು ದೇಶ ಐಕ್ಯತೆಯಿಂದ ಸದೃಢವಾಗಿ ಮುಂದುವರಿಯಲಿದೆ ಎಂದು ನಿಶ್ಚಯಿಸಿದರು. ಅವರು ಕೆವಾಡಿಯಾದಲ್ಲಿಂದು ಸರ್ದಾರ್ ವಲ್ಲಭಭಾಯ್ ಪಟೇಲ್ ಅವರ ಜನ್ಮದಿನಾಚರಣೆ ಅಂಗವಾಗಿ ಆಯೋಜಿಸಿದ್ದ ರಾಷ್ಟ್ರೀಯ ಏಕತಾ ದಿನವನ್ನುದ್ದೇಶಿಸಿ ಮಾತನಾಡಿದರು. “ವಿವಿಧತೆಯಲ್ಲಿ ಏಕತೆಯನ್ನು ಹೊಂದಿರುವ ನಮ್ಮ ದೇಶದ ಬಗ್ಗೆ ನಾವು ಹೆಮ್ಮೆ ಪಡಬೇಕು, ಅದರಿಂದ ನಾವು ಗೌರವವನ್ನು ಗಳಿಸುತ್ತಿದ್ದೇವೆ ಮತ್ತು ಗುರುತು ಸಿಕ್ಕಿದೆ” ಎಂದರು. “ನಾವು ವಿವಿಧತೆಯಲ್ಲಿ ಏಕತೆಯನ್ನು ಆಚರಣೆ ಮಾಡುತ್ತೇವೆ, ನಾವು ನಮ್ಮ ವೈವಿಧ್ಯತೆಯಲ್ಲಿ ಭಿನ್ನಾಭಿಪ್ರಾಯಗಳನ್ನು ಕಾಣುವುದಿಲ್ಲ, ಬದಲಿಗೆ ಅದರಲ್ಲಿ ನಾವು ಏಕತೆಯ ಬಲಿಷ್ಠ ಎಳೆಯನ್ನು ಕಾಣುತ್ತಿದ್ದೇವೆ” ಎಂದು ಹೇಳಿದರು. “ವೈವಿಧ್ಯತೆಯ ಈ ಆಚರಣೆ ವಾಸ್ತವವಾಗಿ ವೈವಿಧ್ಯತೆಯ ಹಬ್ಬ ನಮ್ಮ ಹೃದಯಗಳಲ್ಲಿ ಏಕತೆಯ ಮನೋಭಾವವನ್ನು ಬೆಸಯುತ್ತಿದೆ’’ ಎಂದು ಅವರು ಹೇಳಿದರು. “ ನಾವು ನಮ್ಮ ವಿಭಿನ್ನ ಜೀವನ ಕ್ರಮ ಮತ್ತು ಪರಂಪರೆಯನ್ನು ಗೌರವಿಸುತ್ತೇವೆ, ಆದರಿಂದ ಸೌಹಾರ್ದ ಮನೋಭಾವ ಮತ್ತು ಸಹೋದರತ್ವ ಮತ್ತಷ್ಟು ಬೆಳೆಯುತ್ತದೆ. ಹಾಗಾಗಿ ಪ್ರತಿಯೊಂದು ಕ್ಷಣದಲ್ಲೂ ನಾವು ವಿವಿಧತೆಯಲ್ಲಿ ಏಕತೆಯನ್ನು ಮತ್ತು ಈ ರಾಷ್ಟ್ರ ನಿರ್ಮಾಣವನ್ನು ಆಚರಿಸುತ್ತೇವೆ. “ವಿವಿಧತೆ ಭಾರತದ ಒಂದು ಶಕ್ತಿಯಾಗಿದ್ದು, ಅದನ್ನು ವಿಶ್ವದಲ್ಲೆಲ್ಲೂ ನಾವು ಕಾಣಲಾಗದು, ದಕ್ಷಿಣ ಭಾರತದಿಂದ ಬಂದ ಶಂಕರರು, ಉತ್ತರದಲ್ಲಿ ಆಶ್ರಮಗಳನ್ನು ಸ್ಥಾಪಿಸಿದರು. ಬಂಗಾಳದಿಂದ ಬಂದ ಸ್ವಾಮಿ ವಿವೇಕಾನಂದರು ದಕ್ಷಿಣದ ಕನ್ಯಾಕುಮಾರಿಯಲ್ಲಿ ಜ್ಞಾನೋದಯ ಪಡೆದರು” ಎಂದು ಪ್ರಧಾನಮಂತ್ರಿ ಹೇಳಿದರು. “ಪಾಟ್ನಾದಲ್ಲಿ ಜನಿಸಿದ ಗುರು ಗೋವಿಂದ ಸಿಂಗ್ ಪಂಜಾಬ್ ನಲ್ಲಿ ಖಾಲ್ಸಾ ಪಂಥ ಸ್ಥಾಪಿಸಿದರು. ರಾಮೇಶ್ವರಂನಲ್ಲಿ ಜನಿಸಿದ ಎಪಿಜೆ ಅಬ್ದುಲ್ ಕಲಾಂ ಅವರು ದೆಹಲಿಯಲ್ಲಿ ಅತ್ಯುನ್ನತ ಪದವಿಗೇರಿದರು” ಎಂದು ಹೇಳಿದರು. ಭಾರತೀಯ ಸಂವಿಧಾನದ ಪೀಠಿಕೆಯಲ್ಲಿರುವ “ಭಾರತೀಯರಾದ ನಾವು” ಎನ್ನುವ ವಾಕ್ಯವನ್ನು ಉಲ್ಲೇಖಿಸಿದ ಪ್ರಧಾನಿ ಅವರು, ಇದು ನಮ್ಮ ಸಂವಿಧಾನ ಆರಂಭದಲ್ಲಿನ ಕೇವಲ ಒಂದು ವಾಕ್ಯವಲ್ಲ, ಭಾರತದಲ್ಲಿನ ಸಾವಿರಾರು ವರ್ಷಗಳ ಹಿಂದಿನ ಜೀವನಕ್ರಮ ಇತಿಹಾಸದ ಎಳೆಯನ್ನು ಪ್ರತಿನಿಧಿಸುತ್ತದೆ ಎಂದು ಹೇಳಿದರು. “ಸರ್ದಾರ್ ಪಟೇಲ್ ಅವರು ಭಾರತದಲ್ಲಿನ ಸುಮಾರು 500ಕ್ಕೂ ಅಧಿಕ ಸಣ್ಣ ಸಾಮ್ರಾಜ್ಯಗಳು/ಸಂಸ್ಥಾನಗಳನ್ನು ಒಗ್ಗೂಡಿಸುವ ಕಷ್ಟಕರ ಕೆಲಸದಲ್ಲಿ ತೊಡಗಿದ್ದಾಗ ಈ ಆಕರ್ಷಣಾ ಶಕ್ತಿ ದೇಶದಲ್ಲಿನ ಬಹುತೇಕ ಜನರನ್ನು ಬೆಸೆಯಿತು’’ ಎಂದರು. ಇಂದು ಭಾರತ ಒಳ್ಳೆಯ ಸ್ಥಾನದಲ್ಲಿದೆ ಮತ್ತು ಅದು ವಿಶ್ವದ ಇತರೆ ದೇಶಗಳ ಮೇಲೆ ಹೆಚ್ಚಿನ ಪ್ರಭಾವ ಬೀರುತ್ತಿದೆ. ಇದಕ್ಕೆ ನಮ್ಮ ಏಕತೆಯೇ ಕಾರಣ ಎಂದು ಪ್ರಧಾನಿ ಹೇಳಿದರು. “ಇಂದು ಇಡೀ ವಿಶ್ವ ಭಾರತವನ್ನು ಗಂಭೀರವಾಗಿ ಪರಿಗಣಿಸಿದೆ ಮತ್ತು ಅದಕ್ಕೆ ಕಾರಣ ನಮ್ಮ ರಾಷ್ಟ್ರೀಯ ಐಕ್ಯತೆ. ಇಂದು ಭಾರತ ವಿಶ್ವದ ಅತಿದೊಡ್ಡ ಆರ್ಥಿಕ ಶಕ್ತಿಗಳಲ್ಲಿ ಒಂದಾಗಿರುವುದಕ್ಕೆ ಕಾರಣ ಐಕ್ಯತೆ” ಎಂದು ಹೇಳಿದರು. ಪ್ರಧಾನಮಂತ್ರಿಗಳು “ನಮ್ಮ ವಿರುದ್ಧ ಯುದ್ಧಗಳನ್ನು ಗೆಲ್ಲಲಾಗದವರು, ನಮ್ಮ ಐಕ್ಯತೆಗೆ ಸವಾಲೊಡ್ಡುತ್ತಿದ್ದಾರೆ. ಹಲವು ಶತಮಾನಗಳಿಂದಲೂ ನಮ್ಮಲ್ಲಿನ ಏಕತೆಯ ಭಾವ ತೊಡೆದುಹಾಕಲು ನಡೆಸಿದ ಪ್ರಯತ್ನಗಳು ವಿಫಲವಾಗಿವೆ ಎಂಬುದನ್ನು ಅವರು ಮರೆತಿದ್ದಾರೆ’ ಎಂದು ಹೇಳಿದರು. “ಸರ್ದಾರ ಪಟೇಲ್ ಅವರ ಆಶೀರ್ವಾದದೊಂದಿಗೆ ದೇಶ ಅಂತಹ ಪ್ರತ್ಯೇಕತಾ ಶಕ್ತಿಗಳನ್ನು ಮಣಿಸಲು ಕಳೆದ ಕೆಲವು ವಾರಗಳ ಹಿಂದೆ ಅತ್ಯಂತ ಮಹತ್ವದ ನಿರ್ಧಾರ ಕೈಗೊಂಡಿತು. ಅದೆಂದರೆ ಸಂವಿಧಾನದ 370ನೇ ಕಲಂಅನ್ನು ರದ್ದುಗೊಳಿಸುವುದು” ಎಂದು ಪ್ರಧಾನಿ ಹೇಳಿದರು. ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರು, ಭಾರತೀಯ ಸಂವಿಧಾನದ ಕಲಂ 370 ಜಮ್ಮು-ಕಾಶ್ಮೀರಕ್ಕೆ ಕೇವಲ ಪ್ರತ್ಯೇಕತಾವಾದ ಮತ್ತು ಭಯೋತ್ಪಾದನೆಯನ್ನು ನೀಡಿದೆ ಎಂದರು. ದಶಕಗಳಿಂದ ಇದ್ದ ಈ ಕಲಂ ದೇಶದ ಜನರ ನಡುವೆ ಒಡಕು ಭಾವನೆಯ ಕೃತಕ ಗೋಡೆಯನ್ನು ಸೃಷ್ಟಿಸಿತ್ತು ಎಂದು ಅವರು ಹೇಳಿದರು. ಕೆವಾಡಿಯಾದಲ್ಲಿಂದು ಸರ್ದಾರ್ ವಲ್ಲಭಭಾಯ್ ಪಟೇಲ್ ಅವರ ಜನ್ಮದಿನದ ಅಂಗವಾಗಿ ಆಯೋಜಿಸಿದ್ದ ರಾಷ್ಟ್ರೀಯ ಏಕತಾ ದಿನವನ್ನುದ್ದೇಶಿಸಿದ ಮಾತನಾಡಿದ ಪ್ರಧಾನಮಂತ್ರಿ, 370ನೇ ಕಲಂ, ಪ್ರತ್ಯೇಕತಾ ಮನೋಭಾವ ಮತ್ತು ಭಯೋತ್ಪಾದನೆಯನ್ನು ಕೊಡುಗೆಯಾಗಿ ನೀಡಿತ್ತು. ಮತ್ತೊಂದು ಬದಿ ಇರುವ ನಮ್ಮ ಸಹೋದರರು ಮತ್ತು ಸಹೋದರಿಯರ ನಡುವೆ ಈ ಕೃತಕ ಗೋಡೆ ಗೊಂದಲವನ್ನು ಸೃಷ್ಟಿಸಿದೆ ಎಂದು ಹೇಳಿದರು. ಆ ಕೃತಕ ಗೋಡೆಯನ್ನು ಇದೀಗ ಧ್ವಂಸಗೊಳಿಸಲಾಗಿದೆ ಎಂದು ಹೇಳಿದ ಪ್ರಧಾನಿ “ಇಡೀ ದೇಶದಲ್ಲಿ ಕಲಂ 370 ಇದ್ದದ್ದು ಜಮ್ಮು ಮತ್ತು ಕಾಶ್ಮೀರದಲ್ಲಿ ಮಾತ್ರ” ಎಂದು ಹೇಳಿದರು. “ಕಳೆದ ಮೂರು ದಶಕಗಳಿಂದೀಚೆಗೆ ಭಯೋತ್ಪಾದನಾ ಚಟುವಟಿಕೆಗಳಿಂದಾಗಿ 40 ಸಾವಿರಕ್ಕೂ ಅಧಿಕ ಮಂದಿ ಪ್ರಾಣ ಕಳೆದು ಕೊಂಡಿದ್ದಾರೆ. ಹಲವು ತಾಯಂದಿರು ತಮ್ಮ ಮಕ್ಕಳನ್ನು ಕಳೆದುಕೊಂಡಿದ್ದಾರೆ. ಸಹೋದರಿಯರು ತಮ್ಮ ಸಹೋದರರನ್ನು ಮತ್ತು ಪೋಷಕರು ತಮ್ಮ ಮಕ್ಕಳನ್ನು ಕಳೆದುಕೊಂಡಿದ್ದಾರೆ” ಎಂದು ಹೇಳಿದರು. “ಒಮ್ಮೆ ಸರ್ದಾರ್ ಪಟೇಲ್ ಅವರು ಜಮ್ಮು ಮತ್ತು ಕಾಶ್ಮೀರ ವಿವಾದವನ್ನು ನನಗೆ ಬಿಟ್ಟಿದ್ದರೆ ಅದನ್ನು ಬಗೆಹರಿಸಲು ಇಷ್ಟು ಕಾಲ ತೆಗೆದುಕೊಳ್ಳುತ್ತಿರಲಿಲ್ಲವೆಂದು ಹೇಳಿದ್ದರು’’ ಎಂದು ಪ್ರಧಾನಿ ಹೇಳಿದರು. “ಸಂವಿಧಾನದ 370ನೇ ಕಲಂ ರದ್ದುಗೊಳಿಸಿರುವ ನಿರ್ಧಾರವನ್ನು ನಾನು ಸರ್ದಾರ್ ವಲ್ಲಭಭಾಯ್ ಪಟೇಲ್ ಜನ್ಮದಿನದಂದು ಅವರಿಗೆ ಅರ್ಪಿಸುತ್ತಿದ್ದೇನೆ’’ ಎಂದು ಅವರು ಹೇಳಿದರು. “ನಮ್ಮ ನಿರ್ಧಾರದಿಂದಾಗಿ ಜಮ್ಮು ಮತ್ತು ಕಾಶ್ಮೀರ ಹಾಗೂ ಲಡಾಕ್ ಇದೀಗ ಉಜ್ವಲ ಭವಿಷ್ಯ ಮತ್ತು ಪ್ರಗತಿಯ ಹಾದಿಯಲ್ಲಿ ಮುನ್ನಡೆಯುತ್ತಿದೆ ಎಂದು ತಿಳಿಸಲು ನನಗೆ ಸಂತಸವಾಗುತ್ತಿದೆ’’ ಎಂದು ಹೇಳಿದರು. ಜಮ್ಮು ಮತ್ತು ಕಾಶ್ಮೀರದಲ್ಲಿ ಇತ್ತೀಚೆಗೆ ನಡೆದ ಕ್ಷೇತ್ರ ಅಭಿವೃದ್ಧಿ ಮಂಡಳಿಗಳ ಚುನಾವಣೆಗಳನ್ನು ಉಲ್ಲೇಖಿಸಿದ ಪ್ರಧಾನಮಂತ್ರಿಗಳು “ಶೇಕಡ 98ಕ್ಕೂ ಅಧಿಕ ಮತದಾರರು ತಮ್ಮ ಹಕ್ಕು ಚಲಾಯಿಸಿದ್ದಾರೆ. ಪಂಚ ಮತ್ತು ಸರಪಂಚರಾಗಿದ್ದವರು ಅಧಿಕ ಸಂಖ್ಯೆಯಲ್ಲಿ ಬಂದು ತಮ್ಮ ಮತ ಚಲಾಯಿಸಿದ್ದಾರೆ. ಇದು ಅತಿ ದೊಡ್ಡ ಸಂದೇಶವನ್ನು ರವಾನಿಸಿದೆ ಎಂದು ಪ್ರಧಾನಿ ಹೇಳಿದರು. “ಜಮ್ಮು-ಕಾಶ್ಮೀರದಲ್ಲಿ ರಾಜಕೀಯ ಸ್ಥಿರತೆಯ ಹೊಸ ಶೆಕೆ ಆರಂಭವಾಗಿದೆ. ವೈಯಕ್ತಿಕ ಸ್ವಹಿತಾಸಕ್ತಿ ಹೊಂದಿದ್ದ ಮತ್ತು ಪ್ರಾದೇಶಿಕತೆ ಆಧಾರದ ಮೇಲೆ ತಾರತಮ್ಯದ ಭಾವನೆಗಳನ್ನು ಹೊಂದಿದ್ದ ಸರಕಾರಗಳ ಯುಗ ಅಂತ್ಯಗೊಂಡಿದೆ” ಎಂದು ಪ್ರಧಾನಮಂತ್ರಿ ಹೇಳಿದರು. “ಸಹಕಾರ ಒಕ್ಕೂಟ ತತ್ವದಡಿ ಆ ಪ್ರದೇಶದಲ್ಲಿ ಜನರ ನೈಜ ಪಾಲ್ಗೊಳ್ಳುವಿಕೆ ಯುಗ ಆರಂಭವಾಗಿದೆ. ಹೊಸ ಹೆದ್ದಾರಿಗಳು, ಹೊಸ ರೈಲ್ವೆ ಮಾರ್ಗಗಳು, ಹೊಸ ಶಾಲೆಗಳು, ಹೊಸ ಕಾಲೇಜುಗಳು, ಹೊಸ ಆಸ್ಪತ್ರೆಗಳು ಜಮ್ಮು-ಕಾಶ್ಮೀರವನ್ನು ಪ್ರಗತಿಯಲ್ಲಿ ಹೊಸ ಎತ್ತರಕ್ಕೆ ಕೊಂಡೊಯ್ಯಲಿವೆ” ಎಂದು ಪ್ರಧಾನಿ ಹೇಳಿದರು. ಈಶಾನ್ಯ ಭಾಗದಲ್ಲಿ ಆಗಿರುವ ಪ್ರಗತಿಯನ್ನು ಉಲ್ಲೇಖಿಸಿದ ಪ್ರಧಾನಮಂತ್ರಿ “ಇಂದು ಈಶಾನ್ಯ ಭಾಗದಲ್ಲಿ ಪ್ರತ್ಯೇಕತಾ ಮನೋಭಾವ ದೂರವಾಗಿದ್ದು, ಪ್ರಗತಿ ಮತ್ತು ಏಕತೆಯತ್ತ ಸಾಗಿದೆ. ದಶಕಗಳಿಂದ ಇದ್ದ ಸಮಸ್ಯೆಗಳಿಗೆ ಇದೀಗ ಪರಿಹಾರಗಳು ದೊರಕುತ್ತಿವೆ. ಇಡೀ ಈಶಾನ್ಯ ಭಾಗ ಇಂದು ದಶಕಗಳಿಂದ ಇದ್ದ ಹಿಂಸಾಚಾರ ಮತ್ತು ಅಡತಡೆಗಳಿಂದ ಮುಕ್ತವಾಗಿದೆ’’ ಎಂದು ಪ್ರಧಾನಿ ಹೇಳಿದರು. “ಸರ್ದಾರ್ ಪಟೇಲ್ ಅವರ ಕೆಲಸದಿಂದ ಸ್ಫೂರ್ತಿ ಪಡೆದಿರುವ ನಾವು, ದೇಶದ ಸಂಪೂರ್ಣ ಭಾವನಾತ್ಮಕ ಆರ್ಥಿಕ ಮತ್ತು ಸಾಂವಿಧಾನಿಕ ಏಕತೆ ಮತ್ತು ಸಮಗ್ರತೆಗೆ ಹೆಚ್ಚಿನ ಬಲ ಮೂಡಿಸಲು ಪ್ರಯತ್ನಿಸುತ್ತಿದ್ದೇವೆ, ಆ ನಿಟ್ಟಿನಲ್ಲಿ ಇದೊಂದು ಪ್ರಯತ್ನವಾಗಿದ್ದು, ಇದಿಲ್ಲದೆ ನಾವು 21ನೇ ಶತಮಾನದಲ್ಲಿ ಬಲಿಷ್ಠ ಭಾರತವನ್ನು ಊಹಿಸಿಕೊಳ್ಳಲು ಸಾಧ್ಯವಿಲ್ಲ” ಎಂದು ಪ್ರಧಾನಮಂತ್ರಿ ಹೇಳಿದರು. ಸರ್ದಾರ್ ಪಟೇಲ್ ಅವರ ಆದರ್ಶಗಳನ್ನು ಉಲ್ಲೇಖಿಸಿದ ಪ್ರಧಾನಮಂತ್ರಿಗಳು, “ ಉದ್ದೇಶಿತ ಏಕತೆ, ಏಕತೆಯ ಪ್ರಯತ್ನ ಮತ್ತು ಏಕತೆಯ ಗುರಿ ದೇಶದ ಸ್ಥಿರತೆಗೆ ಅತ್ಯಗತ್ಯವಾಗಿದೆ ಮತ್ತು ನಮ್ಮ ಧ್ಯೇಯ, ಉದ್ದೇಶ ಮತ್ತು ಗುರಿಗಳ ಸಾಧನೆಗೆ ಸಮಾನಪ್ರತಿಪಾದಕ ಮನೋಭಾವ ಅಗತ್ಯ ಎಂಬುದು ಸರ್ದಾರ್ ಪಟೇಲ್ ಅವರ ಆದರ್ಶವಾಗಿತ್ತು” ಎಂದು ಪ್ರಧಾನಮಂತ್ರಿ ಹೇಳಿದರು. ನಾವು ರಾಷ್ಟ್ರೀಯ ಏಕತೆಯ ಹಾದಿಯಲ್ಲಿ ಮುನ್ನಡೆದರೆ ಮಾತ್ರ “ಏಕ ಭಾರತ ಶ್ರೇಷ್ಠ ಭಾರತ’ ಗುರಿ ಸಾಧಿಸಲು ಸಾಧ್ಯ ಎಂದು ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಹೇಳಿದರು.